OPIS PRACOVNÉHO MIESTA

**Pracovník pre programovanie a plánovanie (ref. VN018)**

**Dočasný zamestnanec – AST 4 – trvanie: 5 rokov**

Spoločný podnik SESAR vyhlásil výberové konanie za účelom vytvorenia rezervného zoznamu na obsadenie pracovného miesta **pracovníka pre programovanie a plánovanie (TA – AST 4)**. Miestom výkonu práce je Brusel v Belgicku, kde sa nachádza hlavné sídlo spoločného podniku SESAR.

1. **ÚVOD**
2. **Program SESAR**

Cieľom Programu výskumu a vývoja riadenia letovej prevádzky jednotného európskeho neba (ďalej len „SESAR“) je modernizovať manažment letovej prevádzky (ďalej len „ATM“) v Európe, pričom tento program predstavuje technologický pilier jednotného európskeho neba.

1. **Spoločný podnik SESAR**

V záujme riadneho riadenia tohto rozsiahleho a ambiciózneho programu bola podľa právnych predpisov Európskej únie vytvorená právnická osoba. Spoločný podnik SESAR bol zriadený nariadením Rady (ES) č. 219/2007 z 27. februára 2007, zmeneným nariadením Rady (ES) č. 1361/2008 (ďalej len „nariadenie o spoločnom podniku SESAR“) a naposledy zmeneným nariadením Rady (EÚ) č. 721/2014 zo 16. júna 2014.

Ďalšie informácie o činnostiach spoločného podniku SESAR sú k dispozícii na stránke: [http://www.sesarju.eu.](http://www.sesarju.eu/public/subsite_homepage/homepage.html)

## HLAVNÉ POVINNOSTI

Na prácu pracovníka pre plánovanie bude dohliadať vedúci pre podnikovú kvalitu, plánovanie a vykazovanie, ktorému sa tento pracovník aj zodpovedá.

Medzi hlavné povinnosti pracovníka pre plánovanie patrí:

* Poskytovať podporu pri činnostiach spoločného podniku SESAR v oblasti podnikového programovania a plánovania, ako je stanovené v nariadení o spoločnom podniku SESAR (podpora pri údržbe podnikového plánu atď.). Prispievať bude hlavne k vypracúvaniu jednotného programového dokumentu (JPD).
* V spolupráci s finančnou oblasťou spoločného podniku SESAR aktívne prispievať k vypracúvaniu a zachovaniu rozpočtového výhľadu JPD, zachovávaniu prístupu zhora nadol, poskytovaniu konsolidovaného výhľadu a zabezpečovaniu kvality a presnosti údajov spolu s vypracúvaním rozpočtu a procesom potvrdzovania rozpočtu.
* Poskytovať podporu pri príprave a realizácii procesu interného plánovania a zavádzaní tohto procesu v celom spoločnom podniku SESAR.
* Prispievať k účinnému uplatňovaniu systému riadenia kvality (QMS) a systémov správy informácií a dokumentov (I/DMS), najmä prostredníctvom identifikácie a vykonávania opatrení na zvýšenie efektívnosti (nástroje, postupy) v súvislosti s rozpočtom a plánovaním.
* Prispievať k činnostiam v oblasti odbornej prípravy a zvyšovania informovanosti v súvislosti s cyklom plánovania a vykazovania, ktorý sa uplatňuje na spoločný podnik SESAR.
* Pôsobiť ako pracovník zodpovedný za finančnú kontrolu (FVA) podľa potreby a v súlade s finančnými pravidlami EK a finančným pracovným tokom spoločného podniku SESAR.
* Vykonávať ďalšie úlohy podľa potreby v záujme útvaru.

## POŽADOVANÉ KRITÉRIÁ OPRÁVNENOSTI

Uchádzači sa budú považovať za oprávnených na postúpenie do fázy výberu na základe ďalej uvedených kritérií, ktoré musia byť splnené do termínu uzávierky na predkladanie žiadostí.

1. **Požadovaná minimálna kvalifikácia**

Mať úroveň postsekundárneho vzdelania doloženého diplomom

ALEBO

mať úroveň sekundárneho vzdelania doloženého diplomom, ktoré umožňuje pokračovať v štúdiu na postsekundárnej úrovni a minimálne trojročnú príslušnú odbornú prax.

1. **Minimálna odborná prax**

Aspoň **9 rokov** preukázanej odbornej praxe nadobudnutej po získaní minimálnej kvalifikácie, ktorá sa požaduje v oblasti súvisiacej s povahou výkonu hlavných povinností, prednostne v oblasti výskumu.

1. **Požadované minimálne jazykové zručnosti**

Požaduje sa dôkladná znalosť jedného z jazykov Európskej únie a dostatočná znalosť iného jazyka Európskej únie v rozsahu potrebnom na plnenie si povinností.

1. **Aby bol uchádzač považovaný za oprávneného na účasť vo výberovom konaní, musí okrem toho:**
* byť štátnym príslušníkom členského štátu Európskej únie;
* spĺňať všetky zákonné povinnosti týkajúce sa vojenskej služby;
* mať všetky občianske práva[[1]](#footnote-2);
* byť fyzicky spôsobilý na plnenie úloh súvisiacich s pracovným miestom[[2]](#footnote-3).

## DOPLŇUJÚCE INFORMÁCIE

Ostatné požiadavky, úplné informácie o pracovnom mieste, ako aj ďalšie informácie o výberovom konaní, pohovore a testoch sú uvedené v úplnej verzii oznámenia o voľnom pracovnom mieste, ktoré si môžete prevziať z webovej stránky spoločného podniku SESAR venovanej kariérnym príležitostiam: [http://www.sesarju.eu](http://www.sesarju.eu/). Prihlášky musia byť podané podľa postupu opísaného v oznámení o voľnom pracovnom mieste.

Vybraný uchádzač bude prijatý ako dočasný zamestnanec (článok 2f, platová trieda AST 4) a uzavrie sa s ním najprv 5-ročná pracovná zmluva, ktorú možno predĺžiť.

Ďalšie informácie o právach a podmienkach zamestnávania sa nachádzajú v ďalej uvedenom dokumente:

<http://eur-lex.europa.eu/LexUriServ/LexUriServ.do?uri=CONSLEG:1962R0031:20140101:SK:PDF>

**Uzávierka žiadostí o zamestnanie je 16. apríla 2018 o 23.00 hod. bruselského času.**

1. Pred vymenovaním bude úspešný uchádzač požiadaný, aby predložil policajný doklad potvrdzujúci, že nemá záznam v registri trestov. [↑](#footnote-ref-2)
2. Pred prijatím do zamestnania uchádzač absolvuje lekársku prehliadku, aby sa spoločný podnik SESAR uistil, že spĺňa požiadavky podľa článku 12 ods. 2 písm. d) Podmienok zamestnávania ostatných zamestnancov Európskej únie. [↑](#footnote-ref-3)